ธุรกิจธนาคารพาณิชย์ปี 2564 ยังต้องจับตาผลกระทบโควิด-19 รอบใหม่
ศูนย์วิจัยกสิกรไทย เผยกำไรสุทธิธุรกิจธนาคารพาณิชยป์ปี 63 ต่ำสุดรอบ 9 ปี มองการฟื้นตัวในปีหน้า ยังไม่แน่นอนจากปัจจัยหลักโควิด-19 ระลอกใหม่
30 ธ.ค. 2563

ศูนย์วิจัยกสิกรไทย สรุปผลวิเคราะห์ว่า ในช่วงที่ผ่านมาของปี 2563 ความเสี่ยงจากวิกฤตโควิด-19 ไม่เพียงส่งผลกระทบต่อกิจกรรมทางเศรษฐกิจ แต่ยังเพิ่มแรงกดดันต่อผลการดำเนินงานของธุรกิจธนาคารพาณิชย์ในหลายด้าน
โดยศูนย์วิจัยกสิกรไทยคาดว่า ภาพรวมกำไรสุทธิของระบบธนาคารพาณิชย์จดทะเบียนในประเทศ (ระบบธพ. จดทะเบียนในไทย) จะปิดปี 2563 ที่ระดับ 1.44 แสนล้านบาท ซึ่งนับเป็นระดับต่ำสุดในรอบ 9 ปี ตั้งแต่ปี 2555 เป็นต้นมา
ขณะที่ เส้นทางการฟื้นตัวในปี 2564 ยังมีความไม่แน่นอนสูงและขึ้นอยู่กับระดับความเสี่ยงการระบาดของโควิด-19 รอบใหม่ ซึ่งหากแนวโน้มเศรษฐกิจไทยในปี 2564 สามารถประคองการเติบโตไว้ได้ที่ 2.6% ตามตัวเลขคาดการณ์ของศูนย์วิจัยกสิกรไทยแล้ว
ศูนย์วิจัยกสิกรไทยคาดว่า กำไรสุทธิของระบบธพ. จดทะเบียนในไทยปี 2564 มีโอกาสขยับขึ้นประมาณ 3.0-7.0% เมื่อเทียบกับฐานที่ต่ำในปี 2563 อย่างไรก็ดีโจทย์สำคัญสำหรับธุรกิจธนาคารพาณิชย์ในปี 2564 จะยังคงเน้นหนักอยู่ที่การประคองรายได้จากธุรกิจหลักและเร่งจัดการปัญหาคุณภาพหนี้ในพอร์ต